COMUNICAT OFICIAL DELS TORNEJANTS D’ALGEMESÍ
03 de setembre de 2019

Els Tornejants d’Algemesí, conjuntament amb l’Excssm. Ajuntament d’Algemesí i el Patronat de la Festa, donada la transcendència de la mesura i sent conscients de l'expectativa que ha generat el cas, anunciem la integració al grup de la primera dona en participar d’aquesta singular i reconeguda dansa en les Festes de la Mare de Déu de la Salut 2019. D’aquesta manera, la decisió arriba pels propis mecanismes de funcionament habituals del ball i d’acord amb el seu Reglament de Règim Intern, amb l’objectiu de normalitzar una situació anòmala i desbordant per als mateixos integrants del col·lectiu. Fet i fet, l'esmentada incorporació es materialitzarà en la Processó de les Promeses del proper dissabte 7 de setembre, després de superar el subsegüent període d’aspirant al ball que dona accés a ser part del grup de dansaires.

Els Tornejants, tot fent un exercici de voluntat, reflexió, autocrítica i compromís amb la Festa i la ciutat d’Algemesí, fan un pas endavant en la recerca d’un patrimoni i una societat més justa i igualitària, d’acord amb els temps en els què vivim i les necessitats de la legislació vigent, el nostre Estatut d’Autonomia i les exigències en matèria d’igualtat de gènere del Consell d’Europa i la UNESCO, tot fent una acció positiva que desenroqués una situació poc desitjable per al conjunt de la ciutat i que la nostra Festa per a res mereix. Entenem que aquesta mesura en cap moment trenca amb una tradició centenària, sinó que ajuda a conjugar passat, present i futur, història i actualitat.

En aquest senzill gest, desitgem que els Tornejants d’Algemesí i la Festa de la Mare de Déu de la Salut siguen, tots plegats, dos elements pioners de la importància patrimonial i la identitat al nostre país, tot un símbol referent de la riquesa i la diversitat cultural de la societat valenciana. Tanmateix, agraïm les persones que de manera totalment anònima i desinteressada han ajudat a solucionar aquesta situació.

Tant de bo continuem sent, per molts anys més, un referent en les tradicions i la història del nostre poble i seguim, conjuntament amb els altres elements de la Festa, posant el nom del nostre patrimoni i la nostra ciutat al lloc que al llarg dels anys s’ha guanyat.